ธนชาตขยับ รุกเอสเอ็มอี ไซส์เล็กตจว.
“ธนชาต” รุกปล่อยกู้เอสเอ็มอีต่างจังหวัดรับเออีซี ตั้งเป้าโต 5,000 ล้านบาทภายในสิ้นปี
13 ก.ย. 2555

“ธนชาต” รุกปล่อยกู้เอสเอ็มอีต่างจังหวัดรับเออีซี ตั้งเป้าโต 5,000 ล้านบาทภายในสิ้นปี 
นายจิรัชยุติ์ อัมยงค์ ผู้ช่วยกรรมการผู้จัดการ ธนาคารธนชาต เปิดเผยว่า ธนาคารได้ปรับกลยุทธ์ธุรกิจสินเชื่อเอสเอ็มอีใหม่ โดยจะเน้นไปยังกลุ่มธุรกิจขนาดเล็กในต่างจังหวัด ซึ่งใช้วงเงินสินเชื่อต่ำกว่า 10 ล้านบาท เนื่องจากพบว่ายังเข้าถึงแหล่งเงินกู้ในระบบได้น้อยมาก 
“ธนาคารจะเน้นไปที่ไซส์เล็ก เช่น ร้านทอง ธุรกิจค้าปลีกค้าส่งให้มากที่สุด เพราะมาร์จินสูง มีหนี้เสียน้อย และเห็นว่าธุรกิจในต่างจังหวัดจะได้รับประโยชน์จากการเปิดเออีซีในระยะยาวด้วย” นายจิรัชยุติ์ กล่าว
ล่าสุด ธนาคารได้พัฒนาระบบการวิเคราะห์สินเชื่อให้รวดเร็วยิ่งขึ้น จากเดิมนาน 45 วัน ลงมาเหลือ 25 วัน โดยนำร่องใช้ไปแล้วตั้งแต่ต้นเดือน ทำให้ได้ลูกค้าใหม่มาแล้ว 100 ราย จึงคาดว่าในปีนี้น่าจะปล่อยสินเชื่อได้ไม่ต่ำกว่า 5,000 ล้านบาท หากระบบพร้อมจะปล่อยกู้ได้เดือนละ 2,400 ล้านบาท
สำหรับภาพรวมสินเชื่อเอสเอ็มอี ธนาคารตั้งเป้าไว้ 15% หรือเพิ่มขึ้นจาก 5.9 หมื่นล้านบาท เป็น 7 หมื่นล้านบาท แต่หากรวมลูกค้าสหกรณ์จะทำให้มีฐานสินเชื่อเพิ่มเป็น 9.3 หมื่นล้านบาทในสิ้นปี 
นายศิริชัย สมบัติศิริ รองผู้จัดการใหญ่ ธนาคารไทยพาณิชย์ กล่าวว่า ปัจจุบันธนาคารมีสัดส่วนการปล่อยสินเชื่อเอสเอ็มอีในกรุงเทพและต่างจังหวัดอยู่ที่ 50:50 อย่างไรก็ตาม คาดว่าภายใน12ปี สัดส่วนสินเชื่อในต่างจังหวัดจะเพิ่มขึ้นอย่างมีนัยยะ จากการขยายตัวตามการชายแดนและความเจริญที่กระจายตัวไปจากกระแสการเปิดประชาคมเศรษฐกิจอาเซียน(เออีซี) โดยธุรกิจที่จะได้รับประโยชน์คือกลุ่มสินค้าอุปโภคบริโภคและธุรกิจก่อสร้าง